Vryheidsdag Toespraak – Mapoteng Gemeenskap – DA NCP
Vryheidsdag Toespraak – Mapoteng Gemeenskap
DA Noord-Kaap Provinsiale Leier
Vandag vier ons die 22ste herdenking van demokrasie in Suid-Afrika.
Dit is die belangrikste dag op ons politieke almanak, want dit is die herdenking van ons heel eerste demokratiese verkiesing op 27 April 1994.
Dit is ook die herdenking van die einde van apartheid.
Die apartheidstelsel was 'n aanval op ons menslikheid. Dit was vernederend en gevestig op die onderdrukking van menseregte sowel as verdeling en geweld.
Ná 'n lang vryheidstryd is Suid-Afrika uiteindelik vry gemaak.
Ons dink aan almal wie in die stryd deelgeneem het, almal wie persoonlike opofferings gemaak het en almal wie hul lewens gedurende die stryd verloor het sodat hul medemens die soet smaak van vryheid kon proe.
Die name is te veel om op te noem en van hulle is onbekend, maar aan elke liewe een van hulle sệ ons vanuit die diepte van ons harte baie dankie.
Ons is ook dank verskuldig aan oudpresident Nelson Mandela vir die uitsonderlike leiding wat hy gedurende die oorgangstyd na demokrasie geneem het. Die feit dat Suid-Afrika 'n burgeroorlog vermy het en eerder 'n vreedsame pad tot eenheid en voorspoed gevolg het, is grootliks te danke aan Madiba se onselfsugtigheid en onverganklikheid. Dỉt was sy groot bydrae tot vryheid waarvoor hy vir ewig onthou sal word.
Van 1994 tot nou toe het ons al 'n lang pad geloop onder die nuwe demokratiese bestel.
Die lewe is beslis beter.
Vandag mag alle Suid-Afrikaners, ongeag ras, gaan waar en wat hul harte begeer om te doen. Vandag kan ons almal die vryheid geniet.
Hoewel die son vandag helder skyn, is daar nog steeds wolke wat dreig om die strale van ons vryheid te oorskadu.
In die afgelope 22 jaar van demokrasie het ons geleer dat daar geensins 'n kortpad is om Suid-Afrika in die land van ons drome te omskep nie.
Inteendeel – dit is 'n proses.
Dit vereis harde werk van almal, insluitende politici, amptenare en die gewone mense op grondvlak van wie daar in die deurloop na vryheid 'n klomp menseregte geskend was.
Vryheid vereis verantwoordelikheid van ons almal, ongeag wie of waar ons is, om ons regte as burgers daagliks te beoefen, sonder dat ons ander se regte oortree.
Dit laat my nou terugdink aan die verlengde protesaksie in die JTG-distrik. Die regering het hulle beloftes om 'n pad te bou, nie nagekom nie. Die mense het kwaad geword en paaie was gesluit. Vir maande was skoolkinders verbied om skool toe te gaan.
Onskuldige kinders was benadeel. Kinders se vryheid om skool te gaan, was van hulle ontneem. Van hulle moes 'n hele jaar van hul skoolloopbaan herhaal.
Mense, dit is hierdie tipe bedreigings op ons vryheid waarvoor ons as Suid-Afrikaners moet keer.
Daar is egter ook ander bedreigings op ons vryheid.
Tans is daar 'n neiging om mense op 'n rassevlak te mobiliseer.
Ek wil u vandag waarsku dat diegene wat op só 'n rassevlak mobiliseer, geensins daarin belangstel om ons nasie te bou nie. Hulle probeer eerder ons grondwetlike demokrasie vir hul eie selfsugtige doeleindes te verbreek. Oppas vir hulle, ons sal hulle verwoestende gedrag nie duld nie!
Terselfde tyd wil ek ook noem dat die DA geensins rassisme verduur nie.
Ons het selfs so ver gegaan om al ons personeel en openbare verteenwoordigers te verplig om 'n kontrak te teken wat hulle verhoed om enigsins rassistiese gedrag te toon. As hulle die kontrak nie nakom nie, sal hulle afgedank en hul lidmaatskap beёindig word.
Ons wil nie eens hệ rassiste moet vir ons stem nie – hulle is glad nie welkom in die DA nie.
Mense, behalwe dit wat ek nou genoem het is daar tans ook ander bedreigings vir ons demokrasie en ons vryheid.
Terwyl Madiba vir ons die regte pad gewys het, het die regering iewers gedurende die afgelope 22 jaar die pad byster geraak. Daar is baie dinge wat binne die ANC en die regering skeefloop. Korrupsie en wanadministrasie het hand uitgeruk. Dit het 'n negatiewe impak op dienslewering en daarom sukkel julle met ontoeganklike gesondheidsdienste, met swak gehalte onderwys, met swak paaie, ensovoorts.
Terselfde tyd word julle van geleenthede ontneem wat bedoel is om julle die kans op 'n beter lewe te gun. Só word julle vryheid bedreig.
Ek wil vir elke persoon hier daaraan herinner dat julle op 3 Augustus 2016 die reg het om vir die party van jou keuse te stem – dit is wat vryheid beteken.
Ek wil ook sệ dat as jy die keuse maak om die DA te ondersteun, dan maak jy ook die keuse om die stryd vir vryheid verder vorentoe te neem.
Met jou ondersteuning kan die DA poog om Suid-Afrika nog beter te maak. Leen ons asseblief jou stem en gee ons 'n kans om jou lewe te verbeter.